ખાતર એ જમીનમાં ખૂટતા પોષક તત્ત્વો ઉમેરી છોડની વૃદ્ધિ અને પાકના ઉત્પાદનમાં મદદપ થાય છે, જેનાથી ઉત્પાદનના પ્રમાણ અને ગુણવત્તામાં પણ વધારો થાય છે. આ સંદર્ભે જોઈએ તો વર્ષ ૨૦૧૧-૧૨માં રાજ્યમાં મહત્ત્વના ખાતર N.P.K.ની વપરાશ ૧૯૩૯૦૦૦ ટન હતી જે વર્ષ ૨૦૧૫-૧૬માં ઘટીને ૧૫૧૬૦૦૦ ટન થઈ હતી. અહીં રાસાયણિક ખાતરનો ઘટેલો વપરાશ એ વાવેતર વિસ્તારના ઘટાડાના સંદર્ભમાં થયો કે જૈવિક ખાતરોના વધેલા વપરાશથી થયો એ અભ્યાસનો મુદ્દો છે. રાસાયણિક ખાતરોના વપરાશ સંદર્ભે નોંધવું જોઈએ કે તેના સતત અને અનિયંત્રિત વપરાશથી લાંબેગાળે ખેતી પર વિપરીત અસર થાય છે એવો કેટલાક કૃષિ નિષ્ણાતોનો મત છે. આ સંદર્ભમાં યોગ્ય પદ્ધતિથી તેનો નિર્ધારિત માત્રામાં ઉપયોગ થાય એ જરૂરી છે. આ બાબતને ધ્યાનમાં રાખી વર્તમાનમાં રાજ્ય સરકાર જૈવિક ખાતરોના વપરાશ સંદર્ભે પ્રોત્સાહન આપી રહી છે જે આવકારદાયક બાબત છે.